Ek wil jou uitnooi om deur jou joernaal te blaai of deur die verskillende bydraes oor Johannes op die webtuiste en te kyk na temas wat jou aangespreek het. En skryf vir ons by die webtuiste iets oor wat jou getref het. Dit kan ’n nuwe insig wees wat jy gekry het. Of ’n ervaring van God se nabyheid in die nadenke oor Johannes.
Die wyse waarop Jesus met metafore gewerk het, soos lig en brood en water, het vir my nuwe waardering en ook bewondering gegee vir sy boodskap. Dat Jesus na die huttefees se ligte uitgedoof is, aankondig dat Hy die lig vir die wêreld is, is vir my indrukwekkend, en spreek my aan.
Dat ek persoonlik die pad kon stap om die dood van my pa te verwerk terwyl ek Johannes 11 lees oor die opstanding van Lasarus en daaroor skrywe, was vir my ’n besonderse aanraking deur die Here. Hy is werklik die lewe, selfs in die aangesig van die dood.
Die kostelikheid van die dilemma van die bruidegom in Kana toe sy wyn opraak weens die groot getal mense wat daar was, het my laat glimlag. En Jesus se voorsiening van ’n oorvloed van wyn teken vir my op ’n besondere manier God se karakter. Hy is nie suinig nie!
Dankie vir die wonderlike reis saam met elkeen van julle. Las sommer hieronder by Leave a Comment jou bydrae oor wat jou getref het en jou sal bybly.